সুস্থতা লাভের আমল ও দোয়া। – daily human rights news24\nসুস্থতা লাভের আমল ও দোয়া।\nমানুষের শারীরিক সুস্থতা আল্লাহর পক্ষ থেকে একটি নেয়ামত। তবে অনেক সময় আল্লাহ বান্দাকে অসুস্থতা দিয়ে পরীক্ষা করে থাকেন। এ সময় বান্দার দায়িত্ব হলো আল্লাহর কাছে সাহায্য প্রার্থনা করা। অসুস্থতা থেকে রক্ষা পেতে এবং সুস্থতা ও শক্তি লাভ করতে রাসুল (সা.) উম্মতকে দোয়া শিখিয়েছেন এবং নিজেও আমল করেছেন। যেমন-\n🔹(১). রাসুল (সা.) একবার এক অসুস্থ ব্যক্তিকে দেখতে গেলেন। তিনি দেখলেন, সে পুষ্টিহীনতায় হাড্ডিসার হয়ে গেছে। নবীজি তাকে জিজ্ঞাসা করলেন, তুমি আল্লাহর কাছে কি কোনো দোয়া করেছিলে? সে বলল, হ্যাঁ। আমি আল্লাহর কাছে দোয়া করেছিলাম, হে আল্লাহ! আমার পরকালের শাস্তি আপনি আমাকে দুনিয়াতেই দিয়ে দিন। নবীজি আশ্চর্য হয়ে বললেন, ❛সুবহানাল্লাহ! আল্লাহর শাস্তি সহ্য করার ক্ষমতা কি কারও আছে? তুমি এখন থেকে এ দোয়া করতে থাকো\nউচ্চারণঃ ❛রাব্বানা আতিনা ফিদ দুনিয়া হাসানাহ, ওয়া ফিল আখিরাতি হাসানাহ, ওয়া কিনা আজাবান নার।❜\nঅর্থাঃ ❛হে আল্লাহ! আপনি আমাদেরকে দুনিয়াতে কল্যাণ দান করুন এবং আখেরাতেও কল্যাণ দান করুন এবং আমাদেরকে জাহান্নামের শাস্তি থেকে রেহাই দিন।❜ দেখা গেল, এর বরকতে আল্লাহ তাকে সুস্থতা দান করেছেন।\n🔹(২). হজরত আবু বাকরাহ (রা.) বর্ণিত, তিনি বলেন, রাসুল (সা.) সকাল-সন্ধ্যা এই দোয়াটি পড়তেন-\nউচ্চারণঃ ❛আল্লাহুম্মা আফিনি ফি বাদানি, আল্লাহুম্মা আফিনি ফি সাময়ি, আল্লাহুম্মা আফিনি ফি বাসারি, লা ইলাহা ইল্লা আনতা, আল্লাহুম্মা ইন্নি আউজুবিকা মিনাল কুফরি ওয়াল ফাকরি, আল্লাহুম্মা ইন্নি আউজুবিকা মিন আজাবিল কাবরি, লা ইলাহা ইল্লা আনতা।❜\nঅর্থঃ ❛হে আল্লাহ! আপনি আমাকে শারীরিক সুস্থতা দান করুন। হে আল্লাহ! আপনি আমার কানের সুস্থতা দান করুন। হে আল্লাহ! আপনি আমার চোখের সুস্থতা দান করুন। আপনি ছাড়া আর কোনো মাবুদ নেই। হে আল্লাহ! কুফরি এবং দারিদ্র্যতা থেকে আমি আপনার নিকট আশ্রয় প্রার্থনা করছি। হে আল্লাহ! কবরের আজাব থেকে আমি আপনার নিকট আশ্রয় প্রার্থনা করছি। আপনি ব্যতীত আর কোনো মাবুদ নেই।❜\n__(আবু দাউদ : ৫০৯০)\n🔹(৩). হজরত আব্দুল্লাহ ইবনে আমর (রা.) বলেন, রাসুল (সা.) এই বলে দোয়া করতেন\nউচ্চারণঃ ❛আল্লাহুম্মা ইন্নি আসআলুকাস সিহহাতা, ওয়াল ইফফাতা, ওয়াল আমানাতা, ওয়া হুসনাল খুলুকি ওয়ার রিজা বিল কাদরি।❜\nঅর্থঃ ❛হে আল্লাহ! আমি আপনার কাছে সুস্থতা, পবিত্রতা, আমানতদারিতা, চরিত্রমাধুর্য এবং তাকদিরের প্রতি সন্তুষ্টি কামনা করি।❜\n__(কানজুল উম্মাল : ২/৩৬৫০)\n🔹(৪). হজরত আনাস (রা.) থেকে বর্ণিত, রাসুল (সা.) এই দোয়া করতেন\nউচ্চারণঃ ❛আল্লাহুম্মা ইন্নি আউজুবিকা মিনাল বারাসি ওয়াল জুনুনি ওয়াল জুজামি ওয়া মিন সাইয়িল আকসাম।❜\nঅর্থাঃ ❛হে আল্লাহ! আমি আপনার কাছে আশ্রয় চাচ্ছি শেতরোগ, কুষ্ঠরোগ, উন্মাদ রোগ ও যাবতীয় খারাপ রোগব্যাধি থেকে।❜\n__(আবু দাউদ : ১৫৫৪)\n🔹(৫). হজরত আবু হুরাইরা (রা.) থেকে বর্ণিত, রাসুল (সা.) এই বলে দোয়া করতেন,\nউচ্চারণঃ ❛আল্লাহুম্মা ইন্নি আউজুবিকা মিনাল জু-য়ি, আইন্নাহু বিসাদ দাজিয়ু ওয়া আউজুবিকা মিনাল খিয়ানাতি, ফা ইন্নাহা বিসাতিল বিতানাতু।❜\nঅর্থা ❛হে আল্লাহ! আমি আপনার কাছে ক্ষুধা থেকে পানাহ চাচ্ছি, কারণ ক্ষুধা অত্যন্ত নিকৃষ্ট সঙ্গী। আমি আপনার কাছে খেয়ানত থেকে পানাহ চাচ্ছি, কারণ এটি অত্যন্ত নিকৃষ্ট ধরনের কাজ।❜\nPrevious গলাচিপায় গণহত্যা দিবস পালিত।\nNext রাজগঞ্জে শিক্ষার মান উন্নয়ন বিষয়ক সেমিনারে প্রধান অতিথি শিক্ষা অফিসার বিকাশ চন্দ্র


কেমন হবে ‘বজরাঙ্গী ভাইজান’ সিক্যুয়ালের গল্প?\nদর্শক প্রিয় ছবি ‘বজরাঙ্গী ভাইজান’। গেল বছরের ডিসেম্বরেই বলিউড তারকা সালমান খান জানিয়েছিলেন শিগগিরই তিনি ছবিটির সিক্যুয়ালের কাজ শুরু করবেন। অনুরাগীদের দীর্ঘদিনের প্রতীক্ষার অবসান ঘটান ‘ভাইজান’। পরবর্তী ছবির নামও জানিয়েছিলেন তিনি।\n‘বজরাঙ্গী ভাইজান’-এর সিক্যুয়াল ছবির নাম হবে ‘পবনপুত্র ভাইজান’। সালমান খান জানান, ‘টাইগার থ্রি’, ‘নো এন্ট্রি’র সিক্যুয়াল এবং ‘কাভি ঈদ, কাভি দিওয়ালী’-এর শুটিং শেষ করেই ‘বজরাঙ্গী ভাইজান’-এর দ্বিতীয় পর্বের কাজে হাত দেবেন তিনি। তবে ছবি মুক্তির আগেই এর গল্প সম্পর্কে গোপন একটি তথ্য ফাঁস করলেন চিত্র নাট্যকার কেভি বিজয়েন্দ্র প্রসাদ।\nএকটি সংবাদমাধ্যমকে দেওয়া সাক্ষাৎকারে তিনি বলেন, ‘ইতোমধ্যে ভাইয়ের (সালমান খান) সঙ্গে আমি ছবির গল্প নিয়ে আলোচনা করেছি। উনার সেটা খুব পছন্দ হয়েছে। আগামী মে মাস থেকে আমি ছবির গল্প লেখা শুরু করব।’\nএরপরই ছবির গল্প নিয়ে বড় খোলাসা করলেন চিত্র নাট্যকার কেভি বিজয়েন্দ্র প্রসাদ। ছবি গল্প কেমন হবে? সেটা কি ‘বজরাঙ্গী ভাইজান’-এর গল্পের ধারাবাহিক হবে নাকি নতুন কোনো গল্প হবে? জবাবে কেভি বিজয়েন্দ্র প্রসাদ বলেন, ‘‘‘বজরাঙ্গী ভাইজান’-এর ধারাবাহিক গল্পই দেখা যাবে দ্বিতীয় পর্বে।’’\nকবীর খান পরিচালিত ‘বজরাঙ্গী ভাইজান’-এ সালমান খান ছাড়াও অভিনয় করেছিলেন কারিনা কাপুর খান, নওয়াজউদ্দিন সিদ্দিকি, নবাগতা হর্ষলি মালহোত্রা।


জীবনের হাসি কান্না ৫০ | উন্মোচন\nআজ দৈনিক পত্রিকাতে একটা লিষ্ট দেখে বিচি খুলে পড়ে যাবার দশা আমার, যদিও ডাক্তারগন, সাংবাদিক, পুলিশ, আর্মি, সরকারী অনেক চাকুরী জীবি ও সাধারন মানুষ ইত্যাদি পেশার লোকজন এই লিষ্ট থেকে বাদ পড়ছেন বলে জানছি! এমন ছবি দেয়া লিষ্ট আরো আসবে সামনে হয়ত! আমি অনেকদিন ধরে চিন্তা করছিলাম, কেহ কি এই মৃত্যু গুলোর লিষ্ট রাখছে কি না! যাই হোক, সরকারের হিসাবের মধ্যে যে এই নাম গুলো আছে তাতেই বা কম কি! প্রথম আলোকে ধন্যবাদ জানাই! সারা দেশে এমনি করোনা উপসর্গ নিয়ে মরা ব্যাক্তিদের অন্তত একটা লিষ্ট হয়ে যাওয়া দরকার! কেহ নিশ্চয় এগিয়ে আসবেন, অন্তত মোবাইলে একটা এপস হয়ে যাক, স্বজনেরা নিজ টাকা খরচ করে আপডেট দিবে, নাম ঠিকানা মোবাইল দিবে, যাচাই বাঁচাই হবে, তবুও হয়ে যাক!\nএই মানুষদের অসময়ে চলে যাওয়া বলে মনে হচ্ছে। যদিও ধর্ম্মতে কিছু বলার নাই, বিধাতার খেলা বিধাতা খেলেন কিন্তু বাস্তবে মুলত অনেক কথা বলার থাকে। এই মানুষের অনেকের কিবা বয়স। ৫০/৬০ বয়সে মানুষের চলে যাওয়া আমি মেনে নিতে পারি না। একটা মানুষ নানান অভিজ্ঞতা নিয়ে নিজকে তৈরী করে যখন উপভোগ করার সময়ে আসে ঠিক তখুনি চলে যাওয়া চলে না, এই ক্ষত বুঝে তার পরিবার, যদিও সারা দুনিয়ার তাতে কিছু যায় আসে না! এই প্রান গুলো তার পরিবারের জন্য কেমন ছিল বা তার অনুপস্থিতিতে তারা কেমন চলবে তা আমরা হয়ত ভেবে দেখবো না কিন্তু এটা মুলত ভাবার বিষয়! এই মৃত মানুষের পরিবার গুলো আজীবন এইক্ষত বয়ে বেড়াবে!\nকরোনা ভাইরাস নিয়ে মুলত তেমন কিছু চলে না, এ যাবত আমি আমার কাছে দুইজনকে হারিয়েছি। আমাদের অফিসের একজন যিনি করোনা ভাইরাস বিশ্বাস করতেন না, করোনার কথা উঠলে বলতেন কিসের করোনা ফরোনা! পাঁচ ওয়াক্র এই নামাজি বান্ধা চোখের সামনে নাই হয়ে গেলেন। পরে একজন বন্ধু করোনার সিমটম নিয়ে চোখের পলকে নাই হয়ে গেল, যা এখনো বিশ্বাস করতে পারি না! আজ অনেক দিন হইয়ে গেল এখনো বিশ্বাস হয় না যে আমার প্রিয় এই বন্ধুটা নেই! আফসোস করি, ভাবি, কত স্মৃতি চোখের সামনে এসে পড়ে! কি করে ভোলা যায়, আজ অনেক দিন হয়ে গেল এই বন্ধুর পরিবারের কোন খোঁজ নিতে পারি নাই, লজ্জায়, তার স্ত্রী সন্তানকে কি বলবো! কি সান্তনা দিলে তারা মেনে নিবে!\nযাই হোক, এই করোনা নিয়ে সভ্য (সার্বিক বিচারে) রাষ্ট্র গুলো বা যাদের সভ্য শাসক (বুঝদার বিবেকবান) ছিলো তারা মোটামুটি পার পাচ্ছে বা আক্রান্তের হার কমিয়ে আনছে, যদিও তাদের অনেক জোরালো এবং বুদ্ধিমাত্রার ব্যবস্থা নিতে হয়েছে। নিউজিল্যান্ড, ভিয়েতনাম, অস্ট্রেলিয়া সহ অনেক দেশ বলা চলে একদম নিজদের মুক্ত করে নিয়েছে (খবরে দেখলাম), পরে আরো কিছু দেশ এখন আক্রান্তের হার কমিয়ে নিয়ে এসেছে, যথাযত ব্যবস্থা নিয়ে মানুষ রক্ষা করেছে। আবার কিছু দেশ কিরে কোন লকডাউন না দিয়েও বহাল আছে তা ভেবে দেখি। বিশেষ করে থাইল্যান্ড নিয়ে অনেক চিন্তা করি কারন এই রাষ্ট্র এবং ভিতরের ব্যবস্থা আমি নিজের চোখে দেখেছি, এরা নাকি লকডাউন না করে এখনও মুক্ত এবং কোন নুতন কেইস ধরা পড়ছে না! এত এত পর্যটক আ এত খোলামেলা ব্যবস্থাতেও মানুষ রক্ষা পেয়ে গেল! অসাধারন! এদিকে সিঙ্গাপুরের প্রশংসা না করলেই নয়, তারা বিদেশী শ্রমিক তথা বাংলাদেশীদের অনেক হেল্প করছে, এটা একটা ভাল প্রশাসনিক রাষ্ট্রের ভাল কাজ! নিজদের জনগণকে রক্ষা করে বিদেশী জনগণের প্রতি এই দরদ মানবতার ইতিহাসে লেখা হয়ে থাকবে!\nআমাদের কথা চিন্তা করলে মাথা ঘুরে পড়ে, অথচ আমাদের শুরু থেকে যদি কঠোর প্রচেষ্টা এবং গাঠনিক চিন্তা ভাবনা থাকত তবে আমাদেরও এই সময়ে মুক্তির চিন্তা হয়ে যেত! করোনা থেকে এক এক এলাকা বাঁচাতে হলে, টেষ্ট করে আক্রান্তদের আলাদা এবং নুতন আক্রান্ত না হতে দিলেই এর প্রকোপ কমে যেত! আক্রান্তদের জন্য আইসোলেশনে এবং সুষ্ট ব্যবস্থা হলে করোনা কমে যেতে বাধ্য হত! পাশাপাশি বিদেশি সাহায্য অভিজ্ঞতা ইত্যাদি কাজে লাগানো যেত! আমরা সময় পেয়েছিলাম, ভুল শাসন চিন্তায় আমাদের মৃত্যহার বেশি হয়ে গেল বা যাচ্ছে! এত দিন পরেও টেষ্ট বিষয়টা সবার হাতের কাছেও এল না! যথা সময়ে গনস্বাস্থ্য কেন্দ্রের টেষ্ট কিট কাজে লাগালে সরকার ভাল করত, টাকা বাঁচত, প্রশংসা পেত! সেটা হল না, প্রায় তিনমাস পরে এসে সরকার তাদের লোক দিয়ে বলল, এই টেষ্ট কিট উপযুক্ত নয় (প্রাণঘাতী করোনাভাইরাস শনাক্তে গণস্বাস্থ্যের উদ্ভাবিত কিট কার্যকর নয় বলে জানিয়েছেন বঙ্গবন্ধু শেখ মুজিব মেডিকেল বিশ্ববিদ্যালয়ের (বিএসএমএমইউ) উপাচার্য অধ্যাপক ডা. কনক কান্তি বড়ুয়া। বুধবার (১৭ জুন) দুপুরে তিনি গণমাধ্যমকে এ তথ্য জানিয়েছেন। এর আগে কিটের কার্যকারিতার বিষয়ে উপাচার্যের কাছে প্রতিবেদন জমা দেয় গণস্বাস্থ্যের কিটের কার্যকারিতা পরীক্ষায় গঠিত পারফরম্যান্স কমিটি। কমিটিতে নেতৃত্ব দিয়েছেন অধ্যাপক শাহিনা তাবাসসুম। ঔষধ প্রশাসন অধিদফতর গত ৩০ এপ্রিল গণস্বাস্থ্য কেন্দ্রকে বিএসএমএমইউতে কিটের কার্যকারিতা পরীক্ষার অনুমতি দেয়। গত ২ মে বিএসএমএমইউ কর্তৃপক্ষ কিটের কার্যকারিতা পরীক্ষা করতে ছয় সদস্যের কমিটি গঠন করে। পরে বিএসএমএমইউতে কিট জমা দেয় গণস্বাস্থ্য। )! খুব দুঃখের কথা, আমাদের আরো হারাবার সময় এসেছে, আরো দুঃখ আছে!\nসার্বিক অবস্থা দেখে মনে হয়, আমাদের প্রতিটা ঘরে ঘরে করোনা আক্রান্ত এবং মৃত লোক হবেই! উপায় নেই বা সেই চেষ্টাও নেই! নিজেরা ঘরে বসে থেকে থেকে নিজকে হয়ত কিছু দিন বাচানো যেতে পারবে কিন্তু সেটা কত দিন। মানুষ কি অনিদিষ্ট কাল ঘরে বসে থাকতে পারবে বা এটা সম্ভব! এই সব বলা চলে সব সরকারের সিধান্তের উপরেই যায়! কারন সরকারকেই আগে চাইতে হবে, নিদিষ্ট কর্মপন্থা নিয়ে মানুষের সামনে আসতে হবে! আমাদের অপেক্ষার পালা এখনো!\nআমি এর আগেও আপনাদের কাছে ক্ষমা চেয়েছি কয়েকবার। আবারো বলি, যদি কখনো আপনাদের মনে কোন কষ্ট দিয়ে থাকি তবে ক্ষমা করে দিবেন এবং আমার মৃত্যু সংবাদে ‘ইন্নালিল্লাহে ওয়া ইন্নালিল্লাহে রায়েযুন’ পড়বেন, সাথে আপনাদের দোয়া চাই সব সময়ে। যদিও আমি এই সময়ে মরতে চাই না, আমি মনে করি আমার এখনো অনেক কাজ বাকী, অনেক কিছু লেখা বাকী, অনেক জায়গা ভিজিট বাকী, সন্তানদের বড় করা বাকী ইত্যাদি ইত্যাদি! তবে অনলাইনের দীর্ঘ সময়ে বা ব্লগের এই দীর্ঘ জীবনে কত কি লিখেছি, কত কি চিন্তা করেছি, কত মানুষের সাথে মতের অমিল হয়েছে, বিতর্ক হয়েছে, আরো কত কি! সব ভুলে যাবার অনুরোধ করি। তবে বলে যাই, আমি কখনো কাউকে ব্যক্তি হিসাবে আক্রমন করি নাই, মতের চিন্তায় বা ভুল চিন্তায় তাকে শুদ্ধ হিসাবে দেখতে চেয়ে বিতর্কে নেমেছি।\nসবাইকে ধন্যবাদ ও শুভেচ্ছা! মুক্ত চিন্তা করার এখনি সময়!


বো বার্গডালের দেশে ফেরা এবং আমেরিকানদের ‘হোমল্যান্ড’-অস্বস্তি! – সাম্প্রতিক\nএখনো তদন্ত চলছে বো ইচ্ছা করেই ধরা দিয়েছিলেন, নাকি শুধু দায়িত্বে অবহেলা করে তাঁবু থেকে পালিয়ে গিয়ে ধরা পড়েছিলেন তা নিয়ে।\nতালেবানদের হাতে বন্দি মার্কিন সৈন্য বো বার্গডাল ৫ বছর পরে মুক্তি পেয়েছেন। তাঁর মুক্তির বিনিময়ে ৫জন আল কায়েদা বন্দিকে মুক্তি দেয় যুক্তরাষ্ট্র সরকার। কাতার সরকারের মধ্যস্থতায় এই বন্দি বিনিময় চুক্তি সম্পন্ন হয়।\nতবে বো বার্গডালের মুক্তির বিনিময়ে আল কায়েদার ৫জন গুরুত্বপূর্ণ বন্দিকে গুয়ানতানামো বে কারাগার থেকে মুক্তি দেওয়ার কারণে দেশের ভিতরে এবং বাইরে প্রচণ্ড সমালোচনার শিকার হয়েছে ওবামা সরকার।\nআল কায়েদার ৫জন বন্দির মধ্যে রয়েছেন সাবেক তালেবান সরকারের সিনিয়র ইন্টেলিজেন্স কর্মকর্তা আবদুল হক ওয়াসিক, সিনিয়র তালেবান সেনা কমান্ডার নরুল্লাহ নূরী, তালেবান সরকারের প্রতিরক্ষা প্রতিমন্ত্রী মোল্লাহ মোহাম্মদ ফজল, হেরাত প্রদেশের সাবেক গভর্নর কায়েরুল্লাহ খায়েরখা এবং সিনিয়র তালেবান নেতা মোহাম্মদ নবী ওমরি।\nসার্জেন্ট বো বার্গডাল\nবো বার্গডাল ১৯৮৬ সালের ২৮ মার্চ যুক্তরাষ্ট্রের সান ভ্যালিতে জন্মগ্রহণ করেন। তাঁর বাবা বব বার্গডাল ছিলেন ট্রাক ড্রাইভার। বার্গডাল একটি বৌদ্ধ মঠে ২০০৭ থেকে ২০০৮ সাল মধ্যবর্তী কিছুটা সময় কাটান।\nবো বার্গডাল ২৫ তম ইনফ্যান্ট্রি রেজিমেন্টের চতুর্থ ব্রিগেড কমব্যাটের ৫০১ তম ইনফ্যান্ট্রি রেজিমেন্টে যোগ দেন। বার্গডাল শুরু থেকেই তাঁর সহকর্মী সৈন্যদের থেকে দূরে থাকতেন।\nবো আফগানিস্তান যাওয়ার পর পশতু ভাষা শেখা শুরু করেন। বো তাঁর ইউনিটের বাকিদের সাথে সময় কাটানোর চেয়ে স্থানীয় আফগানদের সাথে সময় কাটাতে বেশি পছন্দ করতেন। বার্গডালের বাবা সেনাবাহিনীর তদন্ত কর্মকর্তাদের কাছে তাঁর কথা বলেছিলেন ‘সাইকোলজিক্যালি আইসোলেটেড’ বা মানসিকভাবে নিঃসঙ্গ।\nবন্দি হওয়ার আগে\n২০০৯ সালের ২৫ জুন বার্গডালের ব্যাটেলিয়নের ফার্স্ট লেফটেন্যান্ট ব্রায়ান ব্র্যাডশ রাস্তার ধারে পেতে রাখা বোমা বিস্ফোরণে নিহত হন। রোলিং স্টোন পত্রিকায় মাইকেল হেস্টিংসের লেখা একটি আর্টিকেল অনুযায়ী, বো-এর বাবা বিশ্বাস করেন ব্র্যাডশ এবং বার্গডাল ন্যাশনাল ট্রেনিং সেন্টারে পরস্পরের ঘনিষ্ঠ ছিলেন। ব্র্যাডশ-এর মৃত্যু বার্গডালকে মানসিকভাবে আরো বিপর্যস্ত করে।\nরবার্ট বার্গডাল তাঁর ছেলের ফিরে আসা নিয়ে বক্তব্য দিচ্ছেন হোয়াইট হাউসের রোজ গার্ডেনে, ৩১ মে ২০১৪। পাশে স্ত্রী জ্যানি বার্গডাল ও প্রেসিডেন্ট বারাক ওবামা।\nতালেবানদের হাতে বন্দি হওয়ার আগে ২০০৯ সালের ২৭ জুন বো তার বাবা-মার কাছে শেষ ইমেইল পাঠান। সেই ইমেইলে বো বলেন, আমেরিকান হিসেবে তিনি লজ্জিত। তিনি বলেন পদমর্যাদা বৃদ্ধির জন্য যুক্তরাষ্ট্রের সেনাবাহিনীতে সততার কোনো দাম নেই। এই মেইলে তিনি বলেন যুক্তরাষ্ট্রের সেনাবাহিনী হচ্ছে হাসার জন্য পৃথিবীর সবচেয়ে বড় কৌতুক। আফগানিস্তানের মানুষের কথা উল্লেখ করে তিনি বলেন, তাদের সামনে তাদেরকে নিয়ে ঠাট্টা করি আমরা এবং তাদেরকে অপমান করছি তারা এটা বুঝতে পারে না বলে আমরা হাসি।\n২০০৯ সালের ৩০ জুন মাঝরাতের পরে একটি নোট রেখে বো তার তাঁবু ছেড়ে যান।\nনোটে লেখা ছিল সেনাবাহিনীর প্রতি তার মোহ চলে গেছে। আফগানিস্তানে যুক্তরাষ্ট্রের কার্যক্রম তিনি সমর্থন করতে পারছেন না। কিন্তু পরবর্তীতে বো-এর মুক্তির পর হোয়াইট হাউস দাবি করেছে এরকম কোনো নোটের অস্তিত্ব পাওয়া যায় নি। ২০০৯ সালের ৩০ জুন থেকে বার্গডাল পাকতিকা প্রদেশের ইয়াহিয়া খেইলের কাছের একটি শহর থেকে নিখোঁজ হয়ে যান।\nএকটি ভিডিওতে বো বলেছেন তিনি যখন সেনাবাহিনীর একটি পেট্রোল থেকে পিছিয়ে পড়েন তখন তাকে বন্দি করে তালেবানরা। কিন্তু যুক্তরাষ্ট্রের প্রতিরক্ষা বিভাগের একজন মুখপাত্র বলেছেন, তালেবানরা মিথ্যা বলে থাকে। তারা যা দাবি করছে তা সত্য নয়। আমি খুশি যে সে অক্ষতভাবে ফিরে এসেছে, কিন্তু আবার বলছি, এই ভিডিওটি একটি তালেবান প্রোপাগান্ডা ভিডিও। তারা আন্তর্জাতিক আইন লঙ্ঘন করেছে। অন্যান্য সূত্রও বলেছে, বার্গডাল তার শিফট শেষে বাইরে গেলে অথবা ল্যাট্রিন থেকে আটক হয়েছিলেন।\nতালেবানদের অঙ্গসংগঠন হাক্কানি নেটওয়ার্ক তাকে বন্দি করেছিল। এবং সম্ভবত তাকে পাকিস্তানে রাখা হয়েছিল।\nবো বার্গডাল হস্তান্তরের তালেবান ভিডিও\n২০১০ সালে পেন্টাগনের তদন্ত রিপোর্টে বলা হয় বো বার্গডাল তার নির্ধারিত জায়গা থেকে বাইরে গিয়েছিলেন এবং তারপর তিনি বন্দি হন। দি নিউ ইয়র্ক টাইমস জানিয়েছে বো নোট রেখে যান যে তিনি নতুন জীবন শুরু করতে যাচ্ছেন। আবার ফক্স নিউজ জানিয়েছে, তিনি নিজের নাগরিকত্ব অস্বীকার করেছেন সেই চিঠিতে। কিন্তু হোয়াইট হাউস এই ধরনের কোনো নোট বা চিঠির কথা সম্পূর্ণ অস্বীকার করেছে।\nযুক্তরাষ্ট্রের সেনাবাহিনীর জয়েন্ট চিফ অব স্টাফের চেয়ারম্যান বলেছেন আমাদের অন্যান্য বন্দি হওয়া সৈন্যের তুলনায় তার আচরণ আলাদা। অন্যান্য আমেরিকানদের মতই দোষী প্রমাণিত না হওয়া পর্যন্ত তিনি নির্দোষ।\nবার্গডালের কোনো কোনো সহকর্মী তাকে পলাতক বলেছেন।\n২০০৯ সালের ১৮ জুলাই তালেবানরা বার্গডালকে বন্দি করে রাখার একটি ভিডিও ছাড়ে। এই ভিডিওটিতে বার্গডালকে ভীত দেখা যায়। একই বছর ২৫ ডিসেম্বর আল কায়েদা আরেকটি ভিডিও ছাড়ে। এই ভিডিওতে দেখা যায় বার্গডাল কমব্যাট পোশাক এবং হেলমেট পরা। এই ভিডিওর শেষে বার্গডাল বলেন, যুক্তরাষ্ট্রের আফগানিস্তানে যুদ্ধ করা উচিৎ নয় এবং তাদের পরিণতি এখানে ভিয়েতনাম যুদ্ধের মত হবে।\nতালেবানরা তখন বার্গডালের মুক্তির বিনিময়ে ১ মিলিয়ন ডলার, ২১ জন আফগান বন্দি এবং পাকিস্তানি বিজ্ঞানী আফিয়া সিদ্দিকীর মুক্তি দাবি করে। আফিয়া সিদ্দিকী আফগানিস্তানে যুক্তরাষ্ট্রের সৈন্য হত্যার জন্য অভিযুক্ত ছিলেন।\n২০১০ সালের এপ্রিলের ৭ তারিখে ছাড়া একটি ভিডিওতে দেখা যায় বার্গডালের মাথাভর্তি চুল এবং মুখভর্তি দাঁড়ি। ২০১০ সালের জুনে বার্গডাল একবার তালেবানদের হাত থেকে পালিয়ে গেলেও ৫ দিন পরে আবার ধরা পড়েন। ২০১১ সালের ডিসেম্বরে আরো একবার পালিয়ে গেলেও ৩ দিন পর আবারও ধরা পড়েন।\nহস্তান্তরের আগে, হেলিকপ্টারের অপেক্ষায়\nআমেরিকানদের হাতে ফেরত দেয়া হচ্ছে বো বার্গডালকে\n২০১৩ সালের জুনে বার্গডালের বাবা-মা রেডক্রসের মাধ্যমে তাঁর একটি চিঠি পান।\n২০১৪ সালের জানুয়ারিতে যুক্তরাষ্ট্র আরেকটি ভিডিও প্রমাণ হিসাবে পায়। ভিডিওতে তারিখ উল্লেখ ছিল ১৪ ডিসেম্বর ২০১৩। এই ভিডিওতে বার্গডাল দক্ষিণ আফ্রিকায় প্রেসিডেন্ট নেলসন ম্যান্ডেলার মৃত্যুর কথা উল্লেখ করেন।\nআমেরিকান সেনাবাহিনীর পক্ষ থেকে বার্গডালকে উদ্ধার করার জন্য অনেকবার অনুসন্ধানকার্য পরিচালনা করা হয়। এর মধ্যে ২০০৯ সালের ৩ অক্টোবর বার্গডালকে খুঁজতে গিয়ে ৮ জন আমেরিকান সৈন্য নিহত হয়। বার্গডালের সমালোচকরা বার্গডালের নিখোঁজ হওয়ার পরবর্তী ৪ মাস পাকতিকা প্রদেশে যত মার্কিন সৈন্য নিহত হয়েছে তার জন্য বার্গডালকে দায়ী করেছে।\nআমেরিকান সেনাবাহিনীর কর্মকর্তারা জানিয়েছে যে বার্গডাল তাদেরকে বলেছে তালেবানরা তাকে নির্যাতন করেছে, খাঁচায় আটকে রেখেছে, মেরেছে। বার্গডাল চিকিৎসকদের বলেছেন, পালানোর চেষ্টা করায় তাকে অন্ধকার ধাতব একটি খাঁচায় কয়েক সপ্তাহ আটকে রাখা হয়েছিল।\nঅবশেষে ৩১ মে ২০১৪ স্থানীয় সময় সকাল সাড়ে ১০টায় পাকিস্তান সীমান্তের কাছে খোস্ত প্রদেশে ১৮ জন তালেবান সদস্যের একটি দল বার্গডালকে স্পেশাল মিশন ইউনিটের কাছে হস্তান্তর করে।\nকেউ কেউ বলেছেন বার্গডালের মুক্তি প্রক্রিয়াটি অবৈধ। কারণ গুয়ানতানামো বে থেকে কোনো মুক্তি স্থানান্তরিত করতে গেলে কমপক্ষে এক মাস আগে প্রেসিডেন্টকে তা কংগ্রেসে জানাতে হবে।\nবো এর প্রাক্তন প্রেমিকা মনিকা লি। অপেক্ষা করতে মানা করে দিয়েছিলেন বো।\nবো বার্গডালের মুক্তিতে উচ্ছ্বসিত প্রাক্তন প্রেমিকা মনিকা লি। আমরা প্রতিদিনই তার মুক্তির জন্যে প্রার্থনা করতাম–তিনি জানান।\nযুক্তরাষ্ট্রের রিপাবলিকানরা এবং আরো অনেকেই সমালোচনা করেছেন বার্গডালের মুক্তি বিষয়ে সরকারের পদক্ষেপের। তারা বলছেন এই ৫জন বিপদজনক আল কায়েদা সদস্যকে ছেড়ে দেওয়ায় সারা দুনিয়া জুড়ে সন্ত্রাসীরা মার্কিন নাগরিকদের জিম্মি করার ব্যাপারে উৎসাহিত হবে।\nপ্রশ্ন উঠেছে, এরপরও কি বলা যাবে যুক্তরাষ্ট্র সন্ত্রাসীদের সাথে মধ্যস্থতা করে না?\nহোয়াইট হাউসের পক্ষ থেকে জবাব দেয়া হয়েছে, হ্যাঁ বলা যাবে। কারণ বিদেশের মাটিতে আমাদের হয়ে যারা যুদ্ধ করছে তারা যখন বন্দি হয়, আমরা তাদেরকে পিছনে ফেলে রেখে আসি না।\nআর বো-এর আচরণ এবং আল কায়েদাদের মত পোশাক পরিধান নিয়েও অনেকে প্রশ্ন তুলেছেন। এর সাথে ২০১১ সালের আমেরিকান টিভি সিরিজ হোমল্যান্ড-এর মিল পাওয়া যায়। হোমল্যান্ড সিরিজে দেখা যায় আমেরিকান একজন যুদ্ধবন্দি নিকোলাস ব্রডি আমেরিকার জাতীয় নিরাপত্তার জন্যে হুমকিতে পরিণত হয়েছে। বো ফিরে আসার পর তাঁর ব্যাপারেও এরকম সন্দেহজনক দৃষ্টি রাখছেন আমেরিকান নাগরিক ও মিডিয়া।\nইজরাইলের টিভি সিরিজ Hatufim (২০০৯) বা যুদ্ধবন্দি অবলম্বনে হলিউডের জনপ্রিয় টিভি সিরিজ হোমল্যান্ড (২০১১)। ছবিতে অফিসার ক্যারি ম্যাথিসন বিশ্বাস করেন আল কায়েদা মেরিন নিকোলাস ব্রডির মগজ ধোলাই করেছে এবং তিনি আমেরিকার জন্যে ভয়ঙ্কর হুমকি হিসাবে দেশে ফিরে এসেছেন। একই কমপ্লেক্স দেখা দিয়েছে বো-এর ব্যাপারে।\nএখনো বো-এর ব্যাপারে চূড়ান্ত কোনো সিদ্ধান্তে আসে নি কর্তৃপক্ষ। এখনো তদন্ত চলছে বো ইচ্ছা করেই ধরা দিয়েছিলেন, নাকি শুধু দায়িত্বে অবহেলা করে তাঁবু থেকে পালিয়ে গিয়ে ধরা পড়েছিলেন তা নিয়ে।\nজয়েন্ট চিফ অব স্টাফের চেয়ারম্যান মার্টিন ডেম্পসে যেমন বলেছেন, যদি কোনো ভুল কিছু করা হয়ে থাকে আমাদের সেনা কর্মকর্তারা সেখান থেকে চোখ সরিয়ে নিবে না। ততক্ষণ আমরা তাঁর এবং তাঁর পরিবারের দিকে খেয়াল রাখব।


তালেবানের প্রতি উদার চীন! - ভয়েস টেলিভিশন\nPrinted on Wed Oct 20 2021 7:31:51 AM\nতালেবানের প্রতি উদার চীন!\n১৯৯৬ সালে তালেবান যখন প্রথমবার আফগানিস্তান দখল করে, তখন তাদের স্বীকৃতি দিতে রাজি হয়নি চীন। এমনকি নিজেদের দূতাবাস বহু বছর বন্ধ রেখেছিল তারা। তবে এবার তালেবান কাবুলের মসনদ দখলে নেয়ার মুহূর্তে সম্পূর্ণ ভিন্ন রূপে হাজির চীনারা। সশস্ত্র গোষ্ঠীটির প্রতি ইদানীং অভাবনীয় উদারতা দেখাচ্ছে বেইজিং।\nচীনাদের এই পরিবর্তন দৃশ্যমান হতে শুরু করেছিল সপ্তাহ দুয়েক আগে। ওই সময় চীনের পররাষ্ট্রমন্ত্রী ওয়াং ই নিজে তিয়ানজিন শহরে তালেবানের একদল প্রতিনিধিকে স্বাগত জানাতে হাজির হয়েছিলেন।\nআফগানিস্তানে একের পর এক শহর দখলে নেওয়ার সময়ই চীন সফরে গিয়েছিলেন তালেবানের শীর্ষ নেতারা। তাদের হতাশ করেনি বেইজিং। আফগানিস্তান শাসনে তালেবান ‘গুরুত্বপূর্ণ ভূমিকা’ রাখবে মন্তব্য করে সশস্ত্র গোষ্ঠীর বৈধতাপ্রাপ্তির আশায় জোর হাওয়া লাগান চীনা পররাষ্ট্রমন্ত্রী।\nতালেবান যোদ্ধারা কাবুলে প্রবেশ করাকে ১৯৪৯ সালে মাও সে তুংয়ের বেইজিং দখলের ঘটনার সঙ্গে তুলনা করে প্রচারণা চলেছে চীনের কঠোর নিয়ন্ত্রিত সামাজিক যোগাযোগমাধ্যমে। এছাড়া তালেবান যখন ধীরে ধীরে কাবুলের দিকে অগ্রসর হচ্ছিল, তখন চীনের রাষ্ট্রীয় বার্তা সংস্থা শিনহুয়া এটিকে ‘মার্কিন আধিপত্য হারানোর ঘণ্টাধ্বনি’ উল্লেখ করে সংবাদ প্রচার করে। এসবই চীনের সুদীর্ঘ বিবর্তনের অংশ। অথচ ২০১৩ সালের আগে তারা তালেবানের সঙ্গে সম্পর্ক রাখতেও অস্বীকৃতি জানাত।\nএই পরিবর্তনের পেছনে চীনের বৈশ্বিক শক্তি হয়ে ওঠার স্বপ্ন বড় ভূমিকা রেখেছে বলে মনে করছেন বিশ্লেষকরা। যুক্তরাষ্ট্রের সঙ্গে প্রতিদ্বন্দ্বিতাও চীনকে আফগানিস্তানে বন্ধুসুলভ শাসকগোষ্ঠী তৈরিতে প্ররোচিত করেছে।\nএদিকে, চীনের পররাষ্ট্রমন্ত্রীর সাথে বৈঠকে তালেবান নেতা মোল্লা আব্দুল গানি বারাদার আশ্বস্ত করেছেন, তারা আফগান ভূমি ব্যবহার করে কোনও শক্তিকে চীনবিরোধী কর্মকাণ্ড চালাতে দেবেন না।\nআরও পড়ুন : আজ ডিম দিবস


প্রকাশ: ২০১৯-০৫-০৯ ২:১১:১৩ পিএম || আপডেট: ২০১৯-০৫-১৭ ৫:৪৫:৫৭ পিএম\nসম্প্রতি এই ইস্যুতে বাংলাদেশ জাতীয় পার্টি (বিজেপি) জোট থেকে বেরিয়ে যাওয়ার পর জোটটিতে বড় ধরনের ধস নামতে যাচ্ছে। গোচরে-অগোচরে জোটসঙ্গী বিএনপিকে এমন হুমকি দিয়ে রেখেছে অন্য দলগুলো। রাজনৈতিক পরিস্থিতি বিবেচনায় ঐক্য ধরে রাখতে তাই বিএনপির শীর্ষ নেতৃত্বের দায়িত্ব পালন নিয়ে উঠছে প্রশ্ন। রাজনীতিতে বিএনপির ঐক্যে এই ফাটল দলটির মনোবলকে আরো ভেঙে দিয়ে তাদের রাজনৈতিক প্রতিপক্ষকে ফুরফুরে মেজাজে রাখতে সহায়তা করছে বলে মনে করছেন রাজনৈতিক বিশ্লেষকরা।\nনির্বাচনের আগে ড. কামাল হোসেনের গণফোরাম, মাহমুদুর রহমানের নাগরিক ঐক্য, আ স ম আবদুর রবের জাতীয় সমাজতান্ত্রি দলকে (জাসদ) নিয়ে গঠিত হয় জাতীয় ঐক্যফ্রন্ট। পরে তাতে যোগ দেন কৃষক শ্রমিক জনতা লীগের বঙ্গবীর কাদের সিদ্দিকী। এই জোট গঠনের আগে থেকেই তাতে বিরোধিতা করেন ২০ দলীয় জোটের নেতারা। তবে তাদের আশ্বস্ত করা হয়, উভয় জোট নিয়ে একই সঙ্গে পথ চলতে সমস্যা হবে না বিএনপির। যদিও রাজনীতির মাঠে জাতীয় ঐক্যফ্রন্টের আড়ালে চলে যায় ২০ দলীয় জোটের কার্যক্রম। এ নিয়ে ক্ষোভ তৈরি হয় জোট নেতাদের মধ্যে। যার সর্বশেষ ক্ষোভের বহিঃপ্রকাশ বিজেপির আন্দালিব রহমান পার্থের জোট থেকে বেরিয়ে যাওয়া। এর মাধ্যমে বিএনপির সঙ্গে দীর্ঘ ২০ বছর ধরে থাকা সম্পর্কের অবসান হলো। আন্দালিব রহমান পার্থ জোট ছাড়ার যে ঘোষণা দিয়েছেন, সেখানে স্পষ্ট বলেছেন, জোটের রাজনীতিতে গুরুত্ব হারানোর কারণেই তিনি জোট ছেড়েছেন।\nজোট ছাড়ার কারণ ব্যাখ্যা করতে গিয়ে আন্দালিব রহমান পার্থ বলেন, ‘বিরোধী দলীয় রাজনীতি অতিমাত্রায় ঐক্যফ্রন্টমুখী হওয়ায় ৩০ ডিসেম্বরের জাতীয় নির্বাচনের আগে এবং পরে সরকারের সঙ্গে সংলাপসহ বহু গুরুত্বপূর্ণ রাজনৈতিক সিদ্ধান্তে ২০ দলীয় জোটের বিএনপি ছাড়া অন্য কোনো দলের সম্পৃক্ততা ছিল না। কেবল সংহতি এবং সহমত পোষণের জন্য ২০ দলীয় জোটের সভা ডাকা হতো।’\n‘৩০ ডিসেম্বরের প্রহসনের ও ভোট ডাকাতির নির্বাচন অনুষ্ঠিত হওয়ার পর ২০ দলীয় জোটের সবার সম্মতিক্রমে এই নির্বাচনকে প্রত্যাখ্যান করা হয়। কিন্তু পরবর্তীতে প্রথমে ঐক্যফ্রন্টের দুইজন এবং বিএনপির সম্মতিতে দলটির চারজন সংসদ সদস্য শপথ নেওয়ায় দেশবাসীর মতো বাংলাদেশ জাতীয় পার্টি-বিজেপিও অবাক এবং হতবাক। শপথ নেওয়ার এই সিদ্ধান্তের সঙ্গে বিএনপি ছাড়া ২০ দলের অন্য কোনো দলের সম্পৃক্ততা নেই।’\nআন্দালিব রহমান পার্থ বলেন, ‘বাংলাদেশ জাতীয় পার্টি (বিজেপি) মনে করে, এই শপথের মাধ্যমে বিএনপি এবং ঐক্যফ্রন্ট ৩০ ডিসেম্বরের প্রহসনের নির্বাচনকে প্রত্যাখ্যান করার নৈতিক অধিকার হারিয়েছে। ফলে ২০ দলীয় জোটের বিদ্যমান রাজনীতি পরিস্থিতি বিবেচনা করে বিজেপি ২০ দলীয় জোটের সব রাজনৈতিক কর্মকাণ্ড থেকে বেরিয়ে আসছে।’\nদলীয় সূত্র বলছে, আন্দালিব রহমান পার্থের পথ ধরে জোট থেকে বেরিয়ে যেতে পারে আরো কয়েকটি দল। এ নিয়ে ক্ষোভ চরম দানা বেঁধেছে। অবস্থা এমন পর্যায়ে পৌঁছেছে যে, জাতীয় ঐক্যফ্রন্টের সঙ্গে সম্পর্কচ্ছেদ চাইছে ২০ দলীয় জোটে থাকা দলগুলোর বড় একটি অংশ। এরই মধ্যে দু-একটি দল প্রকাশ্যে হুমকিও দিয়েছে। জোটের অন্যতম দল লেবার পার্টি বিএনপিকে জোট ছাড়তে ২৩ মে পর্যন্ত সময়সীমা বেঁধে দিয়েছে। তা না হলে আন্দালিব রহমান পার্থের পথ অনুসরণ করার হুমকি দিয়ে রেখেছেন দলটির চেয়ারম্যান মোস্তাফিজুর রহমান ইরান।\nমোস্তাফিজুর রহমান ইরান বলেন, ‘আমরা বিএনপিকে ড. কামালের ঐক্যফ্রন্ট ছাড়ার জন্য এবং কারাবন্দি বেগম খালেদা জিয়ার মুক্তির জন্য কর্মসূচি দিতে আগামী ২৩ মে পর্যন্ত আল্টিমেটাম দিচ্ছি। এর মধ্যে বিএনপি সিদ্ধান্ত না নিতে পারলে ২৪ তারিখে আমরা আমাদের সিদ্ধান্ত নেব। শুধু আমার দল নয়, আমি যদি ২০ দলীয় জোটে না থাকি তাহলে আরো অন্তত ৪-৫টি দল এই জোট থেকে বেরিয়ে যাবে।’\nতিনি বলেন, ‘বিএনপি দল এবং জোট পরিচালনায় চরমভাবে ব্যর্থ, এটা পরিষ্কার। আমরা ২০ দলীয় জোটকে কার্যকর রাখতে চাই। ২০ দলীয় জোটই আন্দোলন-সংগ্রামের পরীক্ষিত জোট। পরিকল্পিত ষড়যন্ত্রের কারণে জোটকে বাইরে রাখা হয়েছে। আওয়ামী লীগের একটা এজেন্ডা হচ্ছে এই ঐক্যফ্রন্ট।’\n‘বিএনপি সংসদে গিয়ে জনগণের সঙ্গে জোটের সঙ্গে বিশ্বাসঘাতকতা করেছে। জোট এবং ফ্রন্টের সিদ্ধান্তই ছিল সংসদে না যাওয়া। এটা তারা সঠিক কাজ করে নাই। একদিকে নির্বাচন প্রত্যাখ্যান করব, আরেক দিকে সংসদে যাব! তাহলে তো ওই সংসদকে বৈধতা দেওয়া হয়। নতুন নির্বাচনের আমাদের দাবি থাকে কোথায়? নতুন নির্বাচন চাই, আমরা বেগম খালেদা জিয়ার মুক্তি চাই’, বলেন তিনি।\nতবে বেশ কয়েকটি দল মনে করছে, জাতীয় ঐক্যফ্রন্ট ইস্যুতে জোটের যেসব দল অসন্তোষ প্রকাশ করেছে সেটি তাদের নিজস্ব চিন্তাভাবনা। অনেক দলই মনে করছে, বৃহত্তর ঐক্যের স্বার্থে জাতীয় ঐক্যফ্রন্ট ও ২০ দলীয় জোট একসঙ্গে এগিয়ে যেতে পারে। সেক্ষেত্রে ২০ দলীয় জোটের দলগুলোর সঙ্গে বিএনপির সমন্বয়ের মাধ্যমে যৌক্তিক সমাধানে পৌঁছানো সম্ভব।\nএ বিষয়ে কল্যাণ পার্টির মহাসচিব এম এম আমিনুর রহমান রাইজিংবিডিকে তিনি বলেন, জোট ছেড়ে দেওয়া কোনো সমাধান নয়। এক্ষেত্রে হয়তো কয়েক দিন ভালো মিডিয়া কাভারেজ পাওয়া যাবে। কিন্তু এরপর ভালো কিছু হবে না। যেকোনো বিষয়ে আলাপ-আলোচনা করে সমন্বয়ের মাধ্যমে সমাধান সম্ভব।\n‘এটা সত্য যে, জাতীয় ঐক্যফ্রন্ট গঠনের পর ২০ দলীয় জোটের গুরুত্ব কিছুটা কমেছে। তবে এটিও সত্য যে, বৃহত্তর ঐক্য প্রশ্নে সেটি মেনে নেওয়া উচিত। এক্ষেত্রে সমন্বয়নের মাধ্যমে যে ঘাটতি বা অভিযোগগুলো রয়েছে দলগুলোর সেগুলো পূরণ সম্ভব।’\n২০ দলীয় জোটে সংস্কার দরকার, এ কথা জানিয়ে জোটটির এই নেতা বলেন, ২০ দলীয় জোটই রাখতে হবে, এই সংখ্যাতত্ত্ব থেকে বেরিয়ে আসার সময় এসেছে। জোটের অনেক নেতা মনে করেন যে, জোটের শকির হওয়ার পরই তারা এমপি-মন্ত্রী হয়ে গেছেন। এই ১০ বছরে জোটের নেতারা কী করেছেন সেটি বিবেচনায় নিয়ে জোটের সংখ্যাতত্ত্বে প্লাস-মাইনাস করে সংস্কার দরকার।\nজাতীয় ঐক্যফ্রন্ট গঠনের পর ২০ দলীয় জোটের গুরুত্ব কমার অভিযোগ স্বীকার করে ডেমোক্রেটিক লীগের সাইফুদ্দিন আহমেদ মনি বলেন, এটা নিয়ে জোটের মধ্যে ক্ষোভ আছে। তবে হঠকারী সিদ্ধান্ত নিয়ে জোট ছাড়াই কোনো সমাধান নয়। এই জোট শুধু বিএনপির নয়, পুরো ২০ দলীয় জোটের। সুতরাং ভুলত্রুটি থাকবে, সেটির সমাধানও আছে। বিএনপির উচিত দুই জোটকে সমান গুরুত্ব দেওয়া। জাতীয় ঐক্যফ্রন্টকে তারা (বিএনপি) যদি বেশি গুরুত্ব দেয় সেটি তাদের দুর্বলতা।\nবাংলাদেশ জাতীয় পার্টি-বিজেপির আগে বিএনপি নেতৃত্বাধীন ২০ দলীয় জোট থেকে বেরিয়ে গিয়েছিল এনপিপি, এনডিপি, ন্যাপ ভাসানী, লেবার পার্টি, ইসলামী ঐক্যজোট, বাংলাদেশ ন্যাপ। যদিও এসব দল ২০ দলীয় জোট থেকে বেরিয়ে গেলেও দলগুলো একটি অংশ ওই নামেই থেকে যায় জোটে। ফলে জোটে দলের সংখ্যায় কোনো পরিবর্তন হয়নি।\nরাইজিংবিডি/ঢাকা/৯ মে ২০১৯/রেজা/রফিক


ইলেক্ট্রিক্যাল ইঞ্জিনিয়ারদের জন্য এলো অটোক্যাড ইলেক্ট্রিক্যাল ২০১৯!!!! - প্রযুক্তি টিম\nAdded by Eng. Ali Kaiser on 21 March, 2019\nইঞ্জিনিয়ারিং ফিল্ডের একটি গুরুত্বপূর্ণ শাখা হল ইলেক্ট্রিক্যাল ইঞ্জিনিয়ারিং। বিভিন্ন সিম্পল বা কমপ্লেক্স সার্কিট ডিজাইন দিয়ে হাতেখড়ি হয় ইলেক্ট্রিক্যাল ইঞ্জিনিয়ারদের। ধীরে ধীরে সাব-স্টেশন ডিজাইন, হোম ওয়্যারিং ডিজাইন থেকে শুরু করে এমন কোন কাজ নেই যা ইলেক্ট্রিক্যাল ইঞ্জিনিয়াররা করেন না। এমিটার, ভোল্টমিটার, ওসসিলোস্কোপ নিয়ে নাড়াচারা শুরু করা প্রথম বর্ষের ইঞ্জিনিয়াররা একসময় আইসি,ইনভার্টার, পিএলসি প্রভৃতি নিয়ে কাজ করেন। কর্মক্ষেত্রে গিয়ে তার পরিচিতি ঘটে বিভিন্ন অটোমেটেড মেশিনের জটিল জটিল কিছু সার্কিট ডায়াগ্রামের সাথে যা বিভিন্ন ইলেক্ট্রিক্যাল কম্পোনেন্টের সমন্বয়ে তৈরি। এভাবে ধীরে ধীরে জীবনের আষ্টেপৃষ্টে বিভিন্ন ইলেক্ট্রিক্যাল ডায়াগ্রামকে জীবনপথে জড়িয়ে নেন একজন ইলেক্ট্রিক্যাল ইঞ্জিনিয়ার। বিশ্ববিদ্যালয়ে ব্রেড বোর্ড, রেজিস্টেন্স, ক্যাপাসিটর ইত্যাদির সাহায্যে ম্যানুয়েল সার্কিট ডিজাইনের পাশাপাশি অনেকেই সফটওয়্যারে সার্কিট ডিজাইনও শুরু করে দেন। এক্ষেত্রেই সবার প্রথম পছন্দই হল অটোক্যাড ইলেক্ট্রিক্যাল।\nঅটোক্যাড ইলেক্ট্রিক্যাল অটোডেস্কের একটি প্রোডাক্ট। অটোক্যাড ২০১৯ সফটওয়্যারটির সাথে অটোক্যাড ইলেক্ট্রিক্যাল ২০১৯ সফটওয়্যারটির ট্যাব, রিবন, স্ট্যটাস বার, কুইক এক্সেস টুলবার প্রভৃতির কিছু মিল থাকলেও বেশ কিছু বৈসাদৃশ্যও আছে। অটোক্যাড ২০১৯ এর সফটওয়্যারটির অন্যতম একটি ফিচার হল প্রজেক্ট ম্যানেজার। প্রজেক্ট ম্যানেজারের মাধ্যমে আপনি সব কাজগুলো গুছিয়ে করতে পারবেন ও আপনার কাজগুলো ট্র্যাক করতে ও পারবেন। এছাড়াও ইলেক্ট্রিক্যাল বিভিন্ন সার্কিট ডিজাইনের জন্য রয়েছে বিভিন্ন কমান্ড যেমনঃ ইনসার্ট ওয়্যার, ইনসার্ট ল্যাডার, ইনসার্ট রাং ইন এ ল্যাডার, এড রাং নাম্বার এন্ড ওয়্যার নাম্বার, সোর্স এরো ও ডেস্টিনেশন এরো, প্যারেন্ট এন্ড চাইল্ড কম্পোন্যান্ট, ড্যাশ লিংক ওয়্যারিং, ইনসার্টিং কেবল মার্কার, ইনসার্ট সেভড সার্কিট, ইমপোর্ট নিউ সার্কিট ব্লক, কপি সার্কিট এন্ড মুভ সার্কিট, সার্কিট বিল্ডার,প্রজেক্ট টাস্ক লিস্ট, স্কুট কমাণ্ড, সার্ফার কমান্ড ইত্যাদি। এসব অত্যাধুনিক কমান্ডগুলো অটোক্যাড ইলেক্ট্রিক্যালের ব্যবহারকে করেছে অনেক সহজ ও মসৃণ। অটোক্যাড ইলেক্ট্রিক্যালের এই ফিচারগুলো সিম্পল বা কমপ্লেক্স সব সার্কিটকেই সফটওয়্যারে নিয়ে এসেছে খুব সহজসাধ্য ব্যপারে। আগে যেসব সার্কিট ম্যানুয়েলি ডিজাইন করা বেশ কষ্টসাধ্য ছিল তাই এখন খুব সহজেই একটি সিংগেল ক্লিকের সাহায্যে ইমপোর্ট করা যাচ্ছে অটোক্যাড ইলেক্ট্রিক্যালের সাহায্যে।\nইলেক্ট্রিক্যালের অনেক শিক্ষার্থীই শিক্ষাজীবনের বিভিন্ন পর্যায়ে বিভিন্ন প্রতিযোগিতায় অংশগ্রহন করেন। এসব প্রতিযোগিতায় অংশগ্রহনের মাধ্যমে তারা বিভিন্ন ধরণের স্কিল অর্জন করে থাকেন। বিভিন্ন প্রতিযোগিতায় সফটওয়্যারের ব্যবহার এখন আসলে চোখে পড়ার মত। তাই, বিভিন্ন সফটওয়্যারে দক্ষতা অর্জনে্র ব্যপারে এসব প্রতিযোগিতায় অংশগ্রহনকারী শিক্ষার্থীরা এখন বেশ সচেতন। আর ইলেক্ট্রিক্যালের শিক্ষার্থীদের ক্ষেতরে তো অটোক্যাড ইলেক্ট্রিক্যাল সফটওয়্যারে পারদর্শিতা অর্জন করা ছাড়া প্রতিযোগিতায় অংশ নেয়াই আসলে কঠিন। তাই, অনেক প্রতিযোগীই এখন অটোক্যাড ইলেক্ট্রিক্যাল সফটওয়্যারের প্রতি ঝুঁকে পড়ছে। অনেকে এসব প্রতিযোগিতায় তেমন আগ্রহ না দেখালেও আসলে এইসব কম্পিটিশনে অংশগ্রহন করাটা কিন্তু ইঞ্জিনিয়ারদের জন্য অনেক উপকারী। এই ধরণের প্রতিযোগিতায় অংশগ্রহনের মাধ্যমে শিক্ষার্থীরা পরিচিত হন বিভিন্ন কোম্পানীর ঊর্ধতন কর্মকর্তাদের সাথে। এর মাধ্যমে গড়ে ওঠে একটি শক্তিশালী নেটওয়ার্ক যা পরবর্তীতে কর্মজীবনের বিভিন্ন সময়ে অনেক সুবিধাজনক অবস্থায় নিয়ে আসে এই প্রতিযোগীদেরকে।একজন সফল ইঞ্জিনিয়ার হিসেবে নিজের ক্যারিয়ার গড়ে তোলার জন্য নেটওয়ার্কিং এর প্রয়োজনীয়তা বিশ্বব্যপীই সমাদৃত।\nচাকুরিজীবনে প্রবেশের সাথে সাথেই ইলেক্ট্রিক্যাল ইঞ্জিনিয়াররা বিভিন্ন ধরণের অটোম্যাটিক অথবা সেমি অটোম্যাটিক মেশিনের ইলেক্ট্রিক্যাল ডায়াগ্রামের সাথে পরিচিত হতে থাকেন। এসব ক্ষেত্রে যারা আগে থেকেই অটোক্যাড ইলেক্ট্রিক্যালের বিভিন্ন সিম্পল বা কমপ্লেক্স সার্কিট ডিজাইনের সাথে পরিচিত থাকেন তারা আসলেই অন্য সবার চেয়ে এগিয়ে থাকেন। কারণ, অটোক্যাড ইলেক্ট্রিক্যালের বিভিন্ন ফিচারের সাথে ইলেক্ট্রিক্যাল কমপ্লেক্স সার্কিট ডিজাইন আসলে ওতোপ্রোতভাবে জড়িত।এর ফলে, ম্যানেজমেন্টের কাছে খুব শিঘ্রই তারা হয়ে ওঠেন কোম্পানীর অপরিহার্য অংগরূপে। ফ্যক্টরির বিভিন্ন মেশিনের কমপ্লেক্স সার্কিট ডায়াগ্রাম সলভ করে মেশিনের বিভিন্ন প্রবলেম সলভ করার ক্ষেত্রে তারাই হয়ে ওঠেন নির্ভরতার প্রতীক।এরকম একটি ইমেজ তৈরি করতে পারা ইলেক্ট্রিক্যাল ইঞ্জিনিয়ার হিসেবে আসলেই ভাগ্যের ব্যপার।\nচাকুরি করতে করতে অনেকেরই ইচ্ছা জাগে যে, নিজের এই ইঞ্জিনিয়ারিং জ্ঞান ব্যবহার করে একটি প্রতিষ্ঠান দাঁড় করিয়ে ফেলি। এমন উদ্যোক্তাদের জন্যও কিন্তু এই সফটওয়্যারে পারদর্শিতা অনেক গুরুত্বপূর্ণ ব্যপার হয়ে দাঁড়ায়। কারণ ক্লায়েন্টদের সাথে বিভিন্ন গুরুত্বপূর্ণ ইলেক্ট্রিক্যাল ডিজাইনের ডিল করার সময় তাদেরকে বিভিন্ন ধরণের নকশা দেখাতে হয়। এসব নকশা বিভিন্ন সময় যথোপযুক্ত পরিমান পরিবর্তন ও পরিবর্ধন করতে হয় ক্লাইন্টের ডিমান্ড অনুযায়ী। তখন স্বল্প সময়ে ডিজাইনের এই পরিবর্তনের জন্য সফটওয়্যার হয়ে আসে মুশকিল আহসান বাবার ভূমিকায় ।\nসরকার দেশে এখন প্রচুর ইলেক্ট্রিক্যাল ইঞ্জিনিয়ার বিভিন্ন পাওয়ার প্লান্টে নিয়োগ দিচ্ছে। এসব নিয়োগের ক্ষেত্রে ইলেক্ট্রিক্যাল ইঞ্জিনিয়ারদের দেশের বিভিন্ন জায়গায় পোস্টিং দেয়া হয়। এরপর তাদেরকে বিভিন্ন সময় বিভিন্ন বিষয়ের উপর ট্রেইনিং দেয়া হয়। যেহেতু, দেশে এখন সব সেক্টরের মত পাওয়ার সেক্টরও ডিজিটালাইজেশন হচ্ছে, তাই ট্রেইনিং এর বড় অংশ জুড়ে এসব সফটওয়্যারের ট্রেইনিং ও এখন ব্যপক গুরুত্ব পাচ্ছে। তাই, এটা নিশ্চিতভাবেই বলা যায় যে, সরকারী চাকুরিজীবিদের ক্ষেত্রেও অটোক্যাড ইলেক্ট্রিক্যালের পারদর্শিতা যে সুফল বয়ে আনবে তা বলাই বাহুল্য।\nপরিশেষে, এটি নিশ্চিতভাবেই বলা যায় যে, ইলেক্ট্রিক্যাল ইঞ্জিনিয়ারদের জন্য অটোক্যাড ইলেক্ট্রিক্যালের এই প্যাকেজটি আসলে এক বন্ধুর ভূমিকায় অবতীর্ণ হয়েছে। তাই একে তাড়াতাড়ি আলিংগন করে নেয়াই যেকোন ইলেক্ট্রিক্যাল ইঞ্জিনিয়ারের দায়িত্ব বলে আমি মনে করি।\nEng. Ali Kaiser4days ago\nপ্রযুক্তি টিম 1 month ago\nপ্রথম পর্বঃ অটোক্যাডে বিভিন্ন ধরণের স্কেলিং ও তার সংশ্লিষ্ট বিভিন্ন পদ্ধতি নিয়ে আলোচনাঃ পর্ব ১ অটোক্যাডের স্কেলিং এর বিভিন্ন বিষয় নিয়ে পর্ব ১ এ আমরা কিছু গুরুত্বপূর্ণ বিষয় আলোচনা করেছিলাম। এর ধারাবাহিকতায় আমরা পর্ব ২ এর আলোচনা শুরু ক...\nMahedi Hassan 1 month ago\nব্লগটি পড়ে খুবই ভালো লেগেছে।\nAli Kaiser 1 month ago\nআপনাকে অসংখ্য ধন্যবাদ আপনার মতামতের জন্য।\nঅটোক্যাডে বিভিন্ন ধরণের স্কেলিং ও তার সংশ্লিষ্ট বিভিন্ন পদ্ধতি নিয়ে আলোচনাঃ পর্ব ১


দুর্গাপুজো, ফুটবল এবং টলিউড। ২০২১-এর লক্ষ্য ছুঁতে বঙ্গ-বিজেপির নতুন তিন ক্ষেত্র। ঘুরে দেখলেন আরাত্রিকা রায়\nশেষ লোকসভা ভোটে পশ্চিমবঙ্গের প্রায় অর্ধেকের কাছাকাছি আসনে জিতে অধিক-উৎসাহী হয়ে উঠেছে বিজেপি। রাজ্যের ক্ষমতাসীন তৃণমূলের মোকাবিলায় সর্বাত্মক ভাবে এগিয়ে চলেছে গেরুয়া শিবির। বাংলা ফিল্ম ইন্ডাস্ট্রি বা ফুটবল ক্লাব অথবা দুর্গাপুজো, এমনকি কলকাতা হাইকোর্টের আইনজীবীদের সংগঠনের নিয়ন্ত্রণ, সর্বত্রই আক্রমণাত্মক বিজেপি প্রায় সমস্ত রকম কৌশলে তৃণমূলের সঙ্গে সমানে-সামনে টক্কর দিতে চাইছে। লক্ষ্য একটাই – ২০২১ রাজ্য বিধানসভা নির্বাচন।\nচলতি মাসের শুরুর দিক থেকেই আসন্ন দুর্গাপুজোর তোড়জোড় শুরু হয়ে গিয়েছে। কলকাতার ছোটো-বড়ো পুজো উদ্যোক্তারা খুঁটিপুজো শুরু করেছেন ঢাক-ঢোল পিটিয়ে। রাজ্যের প্রায় সমস্ত পুজো কমিটির মাথায় রয়েছেন শাসকদলের নেতা-মন্ত্রীরা। সেই জায়গায় থাবা বসানোর পরিকল্পনা এঁটেছেন বিজেপি নেতা মুকুল রায়। সম্প্রতি দক্ষিণ কলকাতার একটি প্রেক্ষাগৃহে দলের সাংসদ-বিধায়কদের সঙ্গে রুদ্ধদ্বার বৈঠকে সে বিষয়ে তিনি বিস্তারিত আলোচনা করেন বলে জানা যায়।\nতথ্য-পরিসংখ্যান পকেটে নিয়ে ঘোরা অভ্যেস মুকুলের। ওই বৈঠকে তিনি পরিসংখ্যান দিয়ে দলের প্রতিনিধিদের জানিয়েছেন, কোন দুর্গাপুজো কমিটিতে প্রভাব কোন তৃণমূল নেতার, কোন নেতার প্রভাব ক্রমশ কমছে, কী ভাবে সেখানে বিজেপির প্রভাব বাড়ানো যাবে ইত্যাদি বিষয়ে। সমসাময়িক রাজনৈতিক পরিস্থিতিতে তৃণমূলের রাশ আলগা হওয়া কমিটিগুলোকে দখলে নিয়ে আসাই যে বিজেপির লক্ষ্য, সেটাও স্পষ্ট করে বুঝিয়ে দিয়েছেন মুকুল।\nসূত্র মারফত খবর ওই বৈঠকে তিনি বলেন, “রাজ্যে প্রায় ৪২ হাজার বারোয়ারি দুর্গাপুজো হয়। এখন যা পরিস্থিতি, তাতে মেরে-কেটে হাজার দুয়েক পুজো কমিটিতে তৃণমূলের প্রভাব আছে। বাকি পুজো কমিটিগুলির দিকে আমাদের সাহায্যের হাত বাড়িয়ে দিতে হবে।” তবে কলকাতা এবং শহরতলির নাম-ডাকওয়ালা পুজো কমিটিগুলিতে প্রভাব বিস্তারেই বেশি করে মনোনিবেশ করার দলীয় নির্দেশ দিল্লি থেকে এসেছে বলেও শোনা যাচ্ছে। বাঙালির শারদোৎসবকে পুঁজি করে বিধানসভা ভোটের পর বিজয়োৎসবে মেতে ওঠার পথ পরিষ্কারে মনোনিবেশ করেছেন দিল্লি নেতারাও।\nদুর্গাপুজোর রাজনীতিকে হাতিয়ার করায় আগ্রহ দেখাচ্ছেন খোদ নরেন্দ্র মোদী। বিজেপির বঙ্গ-ব্রিগেড সূত্রে খবর, প্রধানমন্ত্রী তাদের নির্দেশ দিয়েছেন, বাংলার বিভিন্ন জায়গার দুর্গাপুজোর রাশ এ বার যেন গেরুয়া শিবিরের হাতে থাকে।\nরাজ্য বিজেপির সাধারণ সম্পাদক সায়ন্তন বসু বলেন, “আমরা কিছু পুজো সংগঠকের সঙ্গে আলোচনা করেছি যাতে এ বারে দুর্গাপুজো উদ্বোধনে অমিত শাহ এবং অন্যান্য কেন্দ্রীয় মন্ত্রীকেও আমরা নিয়ে আসতে পারি। দুর্গাপুজোকে কেন্দ্র করে মানুষের কাছে পৌঁছোতে হবে, এমনটাই বার্তা দিয়েছেন আমাদের কেন্দ্রীয় নেতৃত্ব।”\n১৩ জুন, ২০১৭, বিজেপি দেশের প্রাচীনতম দু’টি ফুটবল ক্লাব, মোহনবাগান এবং ইস্টবেঙ্গলকে চিঠি দেয়। ওই চিঠিতে গেরুয়া শিবির কলকাতার দুই ক্লাবকে জানায়, তাদের ‘কোনো রকম’ সাহায্য করতে পারলে তারা নিজেরা ‘গর্বিত’ হবে। সে সময়, ক্লাবগুলি দু’টি বড়োসড়ো ইস্যু নিয়ে লড়াই করছিল – প্রথমত, ইন্ডিয়ান সুপার লিগে (আইএসএল) খেলা এবং আই লিগের তাৎপর্য ক্রমহ্রাসমান হওয়ার জটিলতা। যে কারণে তখন দু’টি ক্লাবের কেউই বিজেপির চিঠিতে সাড়া দেয়নি।\nতবে ছবিটা এখন অনেকটাই পালটে গিয়েছে। এ মাসের শুরুতেই মোহনবাগান এবং ইস্টবেঙ্গল-সহ আই লিগের শীর্ষস্থানীয় ছয়টি ক্লাব প্রধানমন্ত্রী নরেন্দ্র মোদীকে তাদের অস্তিত্বের সংকট নিয়ে চিঠি দিয়েছিল। আইএসএল দেশের অন্যতম বড়ো প্রতিযোগিতা হিসাবে বিকশিত হয়েছে। চিঠি হাতে পাওয়ার পর পরই প্রধানমন্ত্রীর নির্দেশে বিজেপির পশ্চিমবঙ্গের কেন্দ্রীয় পর্যবেক্ষক কৈলাস বিজয়বর্গীয় ক্লাবগুলির সঙ্গে বৈঠক করেন।\nউল্লেখযোগ্য ভাবে, মোহনবাগান ক্লাবে রয়েছেন তৃণমূলের মন্ত্রী, দুই প্রাক্তন সাংসদ এব মুখ্যমন্ত্রী মমতা বন্দ্যোপাধ্যায়ের ভাই। জানা যায়, ওই বৈঠকে এক প্রাক্তন সাংসদও হাজির ছিলেন। তবে ক্লাবের পক্ষ থেকে স্পষ্ট ভাবেই জানানো হয়েছে, কোনো রাজনীতি নয়, ক্লাব এবং ফুটবলের উন্নয়নের জন্যই তারা এগিয়ে চলেছে।\nবৈঠক প্রসঙ্গে কৈলাস জানিয়েছেন, “আমরা উভয় ক্লাবের সমস্যা নিয়ে কথা বলেছি। আমরা কেন্দ্রীয় ক্রীড়ামন্ত্রী এবং ক্লাবগুলির মধ্যে একটি বৈঠকের ব্যবস্থা করার চেষ্টা করছি। তাদের সমস্যাগুলি সমাধানের জন্য সমস্ত উদ্যোগ নেওয়া হবে।” মোহনবাগানের অর্থসচিব দেবাশিস দত্তের বক্তব্য, “আমাদের একমাত্র ধর্ম ফুটবল। আমরা যা কিছু করেছি তা ক্লাবকে বাঁচানোর জন্য। আমরা কোনো রাজনৈতিক দলের সভাপতিকে চিঠি দিইনি। আমরা এই দেশের প্রধানমন্ত্রীকে লিখেছি।”\nদিল্লিতে গিয়ে এক ডজনের বেশি টলিউডজীবী যোগ দিয়েছেন বিজেপিতে। তারও আগে বাংলা চলচ্চিত্রশিল্পের শিল্পী এবং টেকনিসিয়ানদের স্বার্থরক্ষায় এক জোড়া নতুন সংগঠনের দরজা খুলেছে গেরুয়া শিবির। সেই সংগঠনের দ্বন্দ্ব, অথবা সংগঠনে যোগ দেওয়া নিয়ে যতই বিতর্ক থাক না কেন, ফিল্মিপাড়ায় খবরে রয়েছে বিজেপি। কেউ চাইছেন ন্যায্য কাজের অধিকার, কেউ চাইছেন টলিউডে দুই তৃণমূল নেতার একাধিপত্য খর্ব হোক অথবা কেউ চাইছেন রাজ্যে পরিবর্তনের পরিবর্তন হোক। এমন সব দাবি সামনে রেখেই বিজেপিতে নাম লেখাচ্ছেন টলিপাড়ার কলাকুশলীরা। আদতে সেটাই কি কারণ?\nবিদগ্ধজনেরা বলছেন, আসলে টলিউডে সে অর্থে কাজ নেই। বড়ো পর্দার বড়ো ছবি হচ্ছে হাতে গোনা, কাজ পাচ্ছেন নামমাত্র ক’ জন। আর বাকিদের অধিকাংশটা নির্ভর করে রয়েছে টেলিভিশনে। স্বাভাবিক ভাবেই এক দিকে কাজের অভাব, অন্য দিকে বিজেপির ক্রমবর্ধমান প্রভাব। দুইয়ে মিলে রাজনৈতিক নীতি-আদর্শের কথা শিকেয় তুলে ভাত জোগাড়ের নিশ্চয়তা পেতেই টলিউডের শিল্পীরা ঝাঁপ দিচ্ছেন পদ্ম-পুকুরে।\nতা যা-ই হোক, সমালোচকরা অনেক কথাই বলেন এবং বলবেন। কিন্তু বিজেপিতে অভিনেতা-অভিনেত্রীদের ঘনঘটা অনেক আগেই। শেষ লোকসভা ভোটে দলের প্রার্থী হয়েছিলেন লকেট চট্টোপাধ্যায়, জয় বন্দ্যোপাধ্যায়ের মতো অভিনেতারা। লকেট হুগলি থেকে জিতে সংসদে গিয়েছেন। তবে তাঁদেরও একটা রাজনৈতিক ব্যাকগ্রাউন্ড রয়েছে। কিন্তু জলের তোড়ের মতো এখন যাঁরা আসছেন তাঁরা যে ২০২১ বিধানসভা ভোটের দিকে তাকিয়েই বিজেপির নৌকায় উঠছেন, তা ভাবার আর কোনো বিকল্প কী আছে!\nRelated Topics:Bengal BJPdurga pujaeast bengalmohunbaganTMCTollywood PoliticsWest Bengal Politics\n“সব স্বপ্ন হবে সত্যি, বলছে মিঠুন চক্রবর্তী…এই মিঠুনদা নাচুন না”! হল কই?


'প্রশ্নফাঁসের বিষয়ে কেউ গুজবে কান দিবেন না'\nদৈনিক সমাচার রিপোর্ট সোমবার,৩ ফেব্রুয়ারি, ২০২০ ইং\nএসএসসি ও সমমান পরীক্ষায় রাজনৈতিক কোনো প্রভাব পড়বে না বলে জানিয়েছেন শিক্ষামন্ত্রী ডা. দীপু মনি। তিনি বলেছেন, পরীক্ষায় প্রশ্নফাঁসে গোয়েন্দা সংস্থা যথেষ্ট সতর্ক রয়েছে। কেউ যাতে প্রশ্ন ফাঁস করতে না পারে, সেজন্য এবার ২ হাজার ৭৯০ সেট প্রশ্ন ছাপানো হয়েছে। এজন্য গুজবে কান না দিতে পরামর্শ দিয়েছেন শিক্ষামন্ত্রী।\nসোমবার (৩ ফেব্রুয়ারি) সকালে রাজধানীর তেজগাঁও সরকারি উচ্চ বিদ্যালয়ে এসএসসি পরীক্ষা কেন্দ্র পরিদর্শন করেন ডা. দীপু মনি।। পরে সাংবাদিকদের সঙ্গে আলাপকালে এসব কথা বলেন তিনি।\nশিক্ষামন্ত্রী বলেন, কেউ যাতে প্রশ্ন ফাঁস করতে না পারে, সেজন্য এবার ৫ হাজার ৫৮০ সেট প্রশ্ন প্রণয়ন করার কথা ছিল। কিন্তু শেষ পর্যন্ত ২ হাজার ৭৯০ সেট প্রশ্ন ছাপানো হয়েছে।\nতিনি বলেন, পরীক্ষা চলাকালীন কোনো দল যদি হরতালও দেয় তাতেও পরীক্ষার কোনো সমস্যা হবে না। পরীক্ষা নির্ধারিত সূচি অনুযায়ীই হবে। এসময় পরীক্ষার্থীদের দায়িত্ব নেবে শিক্ষা মন্ত্রণালয়।\nতবে এসএসসি ও সমমান পরীক্ষার সময় রাজনৈতিক দলগুলোকে সহিংসতা ও হরতালের মতো কর্মসূচি থেকে বিরত থাকারও আহ্বান জানান মন্ত্রী। বলেন, একটি রাজনৈতিক দল হরতাল দিয়ে দেশকে অস্থিতিশীল করতে চাচ্ছে। শিক্ষার্থীদের পরীক্ষার মাঝে এমন রাজনৈতিক আচরণ অনুচিত। এদের ব্যাপারে সরকার সতর্ক আছে।\nঅনেক শিক্ষাপ্রতিষ্ঠানে ফরম পূরণ করেও পরীক্ষার্থীরা প্রবেশপত্র পায়নি, এমন অভিযোগের বিষয়ে ডা. দীপু মনি বলেন, কিছু প্রতিষ্ঠানে অনুমোদন না থাকলেও সেখানে শিক্ষার্থী ভর্তি করিয়ে অন্য প্রতিষ্ঠানের মাধ্যমে রেজিস্ট্রেশন করা অভিযোগ রয়েছে। এ কারণে যথাসময়ে ফরম পূরণ করলেও যথাসময়ে প্রবেশপত্র পাচ্ছে না। এজন্য অনেক পরীক্ষার্থী বিভিন্ন বোর্ডে গিয়ে ধরনা দিচ্ছে। অনেকে আবার প্রবেশপত্র না পাওয়ায় পরীক্ষা থেকে বঞ্চিত হচ্ছে। কিছু বিষয় আমাদের নজরে এসেছে। আমরা তা খতিয়ে দেখছি।\nতিনি বলেন, এ ধরনের অপরাধকারীদের বিরুদ্ধে ব্যবস্থা নেওয়া হবে।\nএর আগে সকাল ১০টায় দেশের ৩ হাজার ৫১২টি কেন্দ্রে একযোগে শুরু হয়েছে এসএসসি ও সমমানের পরীক্ষা। দেশের মোট ২৮ হাজার ৮৮৪টি শিক্ষা প্রতিষ্ঠানের শিক্ষার্থীরা এসব পরীক্ষায় অংশ নিচ্ছে।\n৯টি সাধারণ বোর্ড, মাদরাসা ও কারিগরি শিক্ষাবোর্ডের অধীনে এই পাবলিক পরীক্ষায় মোট ২০ লাখ ৪৭ হাজার ৭৭৯ জন শিক্ষার্থী অংশ নিচ্ছে। এর মধ্যে ছাত্র ১০ লাখ ২৪ হাজার ৩৬৩ জন, ছাত্রী ১০ লাখ ২৩ হাজার ৪১৬ জন।\nখুলছে বিদ্যালয়, প্রস্তুতি শুরুর নির্দেশনা\nশিক্ষা ব্যবস্থায় পরিবর্তনের ইঙ্গিত দিলেন শিক্ষামন্ত্রী


র‌্যাপিড অ্যান্টিজেন টেষ্টের উদ্বোধনে শামীম ওসমান - sojasapta.net র‌্যাপিড অ্যান্টিজেন টেষ্টের উদ্বোধনে শামীম ওসমান - sojasapta.net\nর‌্যাপিড অ্যান্টিজেন টেষ্টের উদ্বোধনে শামীম ওসমান\nনারায়ণগঞ্জ শহরের ৩০০ শয্যা হাসপাতালে স্বল্প সময় ও খরচে করোনার র‌্যাপিড এন্টিজেন টেস্ট শুরু হয়েছে। যার মাধ্যমে নমুনা দেয়ার মাত্র ত্রিশ মিনিটের মধ্যে করোনা পরীক্ষার ফলাফল (রিপোর্ট)পাওয়া যাবে। মঙ্গলবার দুপুরে হাসপাতাল প্রাঙ্গনে আনুষ্ঠানিকভাবে এই কার্যক্রমের উদ্বোধন করেন নারায়ণগঞ্জ-৪ আসনের সংসদ সদস্য শামীম ওসমান। পরে তিনি হাসপাতালের করোনার চিকিৎসা ব্যবস্থা ঘুরে দেখেন এবং র‌্যাপিড এন্টিজেন টেস্টের মাধ্যমে নিজের নমুনা পরীক্ষা করান।\nহাসপাতাল কর্তৃপক্ষ জানান, বর্তমান পিসিআর ল্যাবে করোনার নমুনা পরীক্ষার ফলাফল পেতে কমপক্ষে চব্বিশ ঘন্টা সময় লেগে যায়। তবে আধুনিক প্রযুক্তর এই র‌্যাপিড অ্যান্টিজেন টেস্টের মাধ্যমে নমুনা দেয়ার মাত্র ত্রিশ মিনিটের মধ্যে ফলাফল প্রদান করা যাবে। এতে করে করোনায় আাক্রান্ত গুরুতর রোগিরা নমুনা দেয়ার পর আধ ঘন্টার মধ্যেই যার যার ফলাফল পেয়ে যাবেন এবং দ্রুত চিকিৎসা পেতে সহায়ক হবে। ইতিমধ্যে র‌্যাপিড এন্টিজেন টেস্টের জন্য হাসপাতালে সব ধরনের প্রস্তুতি সম্পন্ন করা হয়েছে। এই টেস্ট সঠিক রিপোর্ট দেয় এবং এটা বৈজ্ঞানিকভাবে পরীক্ষিত ও প্রমাণিত হয়েছে।\nপিসিআর ল্যাবের পরীক্ষার সমান ফি ১০০ টাকাই নেওয়া হবে র‌্যাপিড অ্যান্টিজেন টেস্টের ক্ষেত্রে। নারায়ণগঞ্জে ৩০০ শয্যা হাসপাতাল থেকে প্রতিদিন ১৫ থেকে ২০ জনের র‌্যাপিড অ্যান্টিজেন টেস্ট করা হবে। যাদের দ্রুত ফলাফল প্রয়োজন তাদেরকে অগ্রাধিকার দেওয়া হবে। পাশাপাশি হাসপাতালের আরটি-পিসিআর ল্যাবেও নমুনা পরীক্ষা চলবে। তবে বিদেশ গমনকারিদের ক্ষেত্রে র‌্যাাপিড অ্যান্টিজেন টেস্ট করানো হবে না। তাদের আরটি-পিসিআর ল্যাবেই পরীক্ষা করাতে হবে।\nকরোনার ভ্যাকসিন প্রসঙ্গে সংসদ সদস্য শামীম ওসমান বলেন, এই টিকা দিলেই করোনা ঝুঁকিমুক্ত বা নিরাপদ ভাবলে চলবে না। টিকার উপর ভরসা না করে মহান সৃষ্টিকর্তার উপর ভরসা করতে হবে। টিকা দেয়ার পরেও সবাইকে সতর্কতা অবলম্বনসহ স্বাস্থ্যবিধি মেনে চলার আহবান জানান তিনি।\nনারায়ণগঞ্জ ৩শ’ শয্যা হাসপাতালের তত্ত্বাবধায়ক ডা. আবুল বাশারের সভাপতিত্বে ও আবাসিক চিকিৎসক ডা. সামসুদ্দোহা সঞ্চয়ের সঞ্চালনায় উদ্বোধনি অনুষ্ঠানে আরো উপস্থিত ছিলেন জেলা পুলিশের অতিরিক্ত পুলিশ সুপার সুবাস সাহা, জেলা ক্রীড়া সংস্তার সাধারণ সম্পাদক তানভীর আহমেদ টিটু, বাংলাদেশ মেডিকেল এসোসিয়েশনের (বিএমএ) জেলা শাখার সাধারণ সম্পাদক ডা. দেবাশীষ সাহা এবং স্বাধীনতা চিকিৎসক পরিষদের (স্বাচিপ) জেলা শাখার সাধারণ সম্পাদক ডা. বিধান চন্দ্র পোদ্দার।\nনিউজ ৪ / ১ পাতা/ ৩ কলাম / ছবি ৪